KIRJALLINEN KYSYMYS E-2643/01 esittäjä(t): Yasmine Boudjenah (GUE/NGL) komissiolle. Pakolaisten oikeusasemaa koskeva Geneven yleissopimus.



Virallinen lehti nro 115 E , 16/05/2002 s. 0137 - 0138



KIRJALLINEN KYSYMYS E-2643/01 esittäjä(t): Yasmine Boudjenah (GUE/NGL) komissiolle (28. syyskuuta 2001) Aihe: Pakolaisten oikeusasemaa koskeva Geneven yleissopimus Genevessä 28. heinäkuuta 1951 tehty pakolaisten oikeusasemaa koskeva yleissopimus, jota on täydennetty New Yorkissa 31. tammikuuta 1967 tehdyllä pöytäkirjalla, on tärkein väline pakolaisten kansainvälisessä suojelussa. Euroopan unioni kehottaa 28. heinäkuuta 2001 antamassaan julkilausumassa kaikkia niitä valtioita, jotka eivät vielä ole niin tehneet, ratifioimaan vuoden 1951 yleissopimuksen ja vuoden 1967 pöytäkirjan. Mitkä jäsenvaltiot eivät ole vielä ratifioineet vuoden 1951 yleissopimusta? Mitä toimia komissio aikoo ehdottaa, jotta jäsenvaltiot, jotka eivät vielä ole ratifioineet yleissopimusta, tekisivät sen? Euroopan parlamentti on useaan otteeseen vaatinut laajentamaan turvapaikkaoikeuden tunnustamista koskevia kriteereitä siten, että niissä otettaisiin huomioon uusien vainoamismuotojen kehittyminen. Onko komissio valmis laatimaan tämänsuuntaisia ehdotuksia? António Vitorinon komission puolesta antama vastaus (27. marraskuuta 2001) Kaikki 15 jäsenvaltiota, samoin kuin 13 tämänhetkistä ehdokasmaatakin, ovat ratifioineet sekä vuoden 1951 Geneven yleissopimuksen että vuoden 1967 New Yorkin pöytäkirjan. Yhdistyneiden Kansakuntien pakolaisasiain päävaltuutetulta (UNHCR) saatujen tietojen mukaan 52 Yhdistyneiden kansakuntien (YK) jäsenvaltiota ei ole liittynyt yleissopimukseen eikä pöytäkirjaan (ks. liite A). Komissio painottaa, miten tärkeää on, että kaikki YK:n jäsenet ratifioivat vuoden 1951 Geneven yleissopimuksen (ja vuoden 1967 New Yorkin pöytäkirjan), jotta saadaan aikaan vahvin mahdollinen kansainvälinen oikeudellinen kehys pakolaisten suojelemiseksi. Komissio antaa siten täyden tukensa kaikille aloitteille, joiden tavoitteena on asian nostaminen esiin tärkeillä kansainvälisillä foorumeilla, erityisesti UNHCR:n toimeenpanevassa komiteassa sekä niin sanotuissa kansainvälisissä neuvotteluissa (jotka UNHCR on aloittanut pakolaisyleissopimuksen 50-vuotispäivän yhteydessä). Komissio ei aio ehdottaa turvapaikkaoikeuden tunnustamista koskevien kriteerien laajentamista. Komissio on kuitenkin esittänyt 12. syyskuuta 2001 ehdotuksen neuvoston direktiiviksi vähimmäisvaatimuksista siitä, milloin kolmansien maiden kansalaisia ja kansalaisuudettomia henkilöitä on pidettävä pakolaisina tai muuta kansainvälistä suojelua tarvitsevina henkilöinä, ja näiden henkilöiden asemasta(1). Ehdotus sisältää pakolaisasemaa ja sen määrittelyä koskevat periaatteet. Siinä esitetään samojen sääntöjen soveltamista toissijaista suojelua tarvitseviin henkilöihin, joille ei voida myöntää pakolaisasemaa mutta joiden on muuten todettu tarvitsevan kansainvälistä suojelua. Ehdotus sisältää myös periaatteita, jotka koskevat vainon mahdollisia aiheuttajia siinä merkityksessä kuin ne on esitetty pakolaisyleissopimuksessa. Vainoa voivat harjoittaa myös muut kuin valtion viranomaiset silloin, kun valtio on kykenemätön tai haluton tarjoamaan tehokasta suojelua. Ehdotus sisältää lisäksi periaatteet, joiden perusteella määritellään viisi vainoamisen syytä, sellaisena kuin ne on määritelty pakolaisyleissopimuksessa. Yksi tällainen syy on tiettyyn yhteiskuntaryhmään kuuluminen, joka on ehdotuksessa määritelty siten, että sitä voidaan soveltaa myös sukupuoleen perustuvaan vainoon. (1) KOM(2001) 510 lopullinen.